KOMMISSIONENS GENNEMFØRELSESAFGØRELSE

af 24. juni 2014

om oprettelse af konsortiet for en centraleuropæisk forskningsinfrastruktur (CERIC-ERIC)

(2014/392/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (1), særlig artikel 6, stk. 1, litra a), og

ud fra følgende betragtninger:

Den Tjekkiske Republik, Den Italienske Republik, Republikken Østrig, Rumænien, Republikken Serbien og Republikken Slovenien indsendte en ansøgning til Kommissionen om oprettelse af et konsortium for en centraleuropæisk forskningsinfrastruktur (»CERIC-ERIC«).

Den Italienske Republik er blevet valgt af Den Tjekkiske Republik, Republikken Østrig, Rumænien, Republikken Serbien og Republikken Slovenien til at være værtsmedlemsstat for CERIC-ERIC.

Hvert medlem af CERIC-ERIC skal bidrage med naturalier i form af drift, tilrådighedsstillelse og løbende opgradering af en partnerfacilitet til en samlet investeringsværdi af over 100 mio. EUR og en samlet årlig driftsomkostning på over 10 mio. EUR.

VEDTAGET DENNE AFGØRELSE:

Artikel 1

1. Konsortiet for en centraleuropæisk forskningsinfrastruktur (CERIC-ERIC) oprettes hermed oprettet som et konsortium for en europæisk forskningsinfrastruktur.

2. Vedtægterne for CERIC-ERIC er fastsat i bilaget. Disse vedtægter holdes ajour og offentliggøres på CERIC-ERIC's websted og på dets vedtægtsmæssige hjemsted.

3. De væsentlige elementer i vedtægterne for CERIC-ERIC, for hvilke ændringer skal godkendes af Kommissionen i overensstemmelse med artikel 11, stk. 1, i forordning (EF) nr. 723/2009, er fastsat i artikel 1, 5, 8, 9, 18, 19, 21, 24, 26 og 27.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

(1) EUT L 206 af 8.8.2009, s. 1.

BILAG

VEDTÆGTER FOR CERIC-ERIC

KAPITEL I — GENERELLE BESTEMMELSER

Artikel 1 Oprettelse, navn og vedtægtsmæssigt hjemsted Artikel 2 Repræsentationsenhed Artikel 3 Tiltrædelse af nye medlemmer Artikel 4 Observatører Artikel 5 Mål, opgaver og aktiviteter Artikel 6 Ressourcer Artikel 7 Regnskabsår, årsregnskaber og budgetprincipper Artikel 8 Politik for brugeradgang Artikel 9 Ansvar

KAPITEL II — FORVALTNING

Artikel 10 CERIC-ERIC's organer Artikel 11 Deltagerforsamlingen Artikel 12 Deltagerforsamlingens beføjelser og stemmeflertal Artikel 13 Administrerende direktør Artikel 14 Bestyrelsen for partnerfaciliteterne Artikel 15 Internationalt videnskabeligt og teknisk rådgivende udvalg (ISTAC) Artikel 16 Uafhængigt revisionsekspertudvalg Artikel 17 Revision og konsekvensanalyse Artikel 18 Politik for menneskelige ressourcer Artikel 19 Politik for intellektuelle ejendomsrettigheder, fortrolighed og data Artikel 20 Teknologioverførsel og forholdet til erhvervslivet Artikel 21 Indkøbspolitik Artikel 22 Kommunikation og formidling

KAPITEL III — AFSLUTTENDE BESTEMMELSER

Artikel 23 Arbejdssprog Artikel 24 Varighed og udtræden Artikel 25 Manglende opfyldelse af forpligtelser Artikel 26 Betingelser for afvikling Artikel 27 Afvikling og afregning af aktiver Artikel 28 Ændringer af vedtægterne Artikel 29 Konsoliderede vedtægter

PRÆAMBEL

Regeringerne i Den Tjekkiske Republik, Den Italienske Republik, Republikken Østrig, Rumænien, Republikken Serbien og Republikken Slovenien, i det følgende benævnt »medlemmerne«,

DER TAGER HENSYN TIL det enkelte medlems interesser på forskningsområder, som er relevante for og baseret på brugen af synkrotront lys og andre mikroskopiske undersøgelsesmetoder til analyse- og modificeringsteknikker, især forberedelse og karakterisering af materialer, strukturelle undersøgelser og billeddannelse inden for biovidenskab, nanovidenskab og nanoteknologi, kulturarv, miljø og materialevidenskab generelt samt faciliteter med prøveforberedelseskapacitet,

DER MENER, at disse forskningsaktiviteter og -teknikker er et stærkt potentielt grundlag for de deltagende medlemmers videnskabelige og teknologiske udvikling, og at en international tilgang på paneuropæisk plan kunne blive et specifikt aktiv til at fremme væksten, bidrage til skærpelsen af det centraleuropæiske områdes konkurrenceevne og dets bidrag til det europæiske forskningsrum, også ved at forbedre kvalitet og kapacitet i uddannelse og teknologi og ved at tiltrække andre socioøkonomiske afkast,

DER ANERKENDER det allerede eksisterende samarbejde mellem flere forskellige forskningsinstitutioner, der drives af medlemmerne, og de meget positive resultater af dette samarbejde,

DER TAGER I BETRAGTNING, at der findes instrumenter og faciliteter af høj standard på de nævnte forskningsområder, hos ovennævnte medlemmer og i andre lande i det centraleuropæiske område,

DER MENER, at det ville være interessant for hvert enkelt af disse lande og for opbygningen af det europæiske rum for forskning og innovation at højne kvaliteten og øge integrationen af deres kapacitet i en fælles europæisk distribueret forskningsinfrastruktur, afhjælpe fragmenteringen og til fulde udnytte medlemmernes kapacitet til at opsøge og tiltrække brugere på verdensplan og til at skabe kontakt med kapaciteter og ressourcer på internationalt plan,

DER ANERKENDER, at udbud af en integreret og bredere vifte af tjenesteydelser, videreudvikling og samling af komplementære kapaciteter i disse faciliteter og åbning af dem over for de internationale videnskabelige samfund gennem peer review-adgang vil forstærke deres regionale og europæiske betydning yderligere gennem den gavnlige konkurrencemæssige virkning i kraft en fælles evaluering, benchmarking og forvaltning på højt niveau på den socioøkonomiske og uddannelsesmæssige udvikling i hele regionen og gennem forebyggelse af hjerneflugt og bidrag til eventuel industriel videreudvikling,

DER TAGER HENSYN TIL forordning (EF) nr. 723/2009 om fællesskabsrammebestemmelser for et konsortium for en europæisk forskningsinfrastruktur (ERIC), i det følgende benævnt »forordningen«,

DER ANERKENDER, at forordningen udgør en passende retlig ramme for en styrket samarbejdsvirksomhed,

DER TAGER I BETRAGTNING, at de berørte medlemmer på grundlag af aftalememorandummet »For the Establishment of an European Research Infrastructure Consortium (ERIC) of Analytical Research Infrastructures — Central European Research Infrastructure Consortium — »CERIC-ERIC««, som blev underskrevet på mødet i forskningsministrenes Salzburggruppe den 26. juni 2011, har aftalt at nedsætte en arbejdsgruppe, der har til opgave af udføre alle de nødvendige forberedelser til oprettelsen af ERIC,

DER HAR UNDERSØGT den rapport, som denne arbejdsgruppe har udarbejdet, og som bl.a. bekræfter, at forordningen udgør den mest hensigtsmæssige retlige ramme for dens samarbejdsvirksomhed,

DER TAGER HENSYN TIL den opbakning, som CERIC-ERIC-konceptet fik af de centraleuropæiske forskningsministres Salzburggruppe på mødet i Bregenz den 26. juni 2011, og den erklæring, hvori medlemmerne forpligter sig til at foreslå oprettelsen af CERIC-ERIC, og som er undertegnet i Wien den 31. august 2012,

DER TAGER HENSYN TIL den opbakning, som CERIC-ERIC-konceptet fik i Trieste-erklæringen, som blev vedtaget på ministermødet for det centraleuropæiske initiativ (CEI) om videnskab og teknologi i 2011 og genbekræftet på mødet den 19. september 2012,

DER HENVISER TIL, at medlemmerne anmoder Europa-Kommissionen om at oprette CERIC-ERIC som en juridisk enhed i form af et konsortium for en europæisk forskningsinfrastruktur (ERIC),

ER BLEVET ENIGE OM FØLGENDE:

KAPITEL I

GENERELLE BESTEMMELSER

Artikel 1

Oprettelse, navn og vedtægtsmæssigt hjemsted

1. Der oprettes en distribueret europæisk forskningsinfrastruktur kaldet »konsortiet for en centraleuropæisk forskningsinfrastruktur«, i det følgende benævnt »CERIC-ERIC«.

2. CERIC-ERIC har vedtægtsmæssigt hjemsted i Trieste, Italien. Deltagerforsamlingen skal hvert femte år tage stilling til, om det vedtægtsmæssige hjemsted skal forblive i det samme land eller overflyttes til et andet medlems territorium. Det medlem, hos hvem det vedtægtsmæssige hjemsted er placeret, skal gennem en repræsentationsenhed som fastsat i artikel 2 sikre midlerne til den fælles centrale drift af CERIC-ERIC, herunder eventuel finansiering til formålet, i overensstemmelse med artikel 6.

Artikel 2

Repræsentationsenhed

1. Hvert medlem kan udpege én repræsentationsenhed i form af et offentligt organ, herunder regionale eller private organer med en public service-forpligtelse, ifølge stk. 3, til udøvelse af specifikke rettigheder og pligter, som er blevet delegeret eksklusivt i direkte forbindelse med anvendelsesområdet for og aktiviteterne i CERIC-ERIC.

2. Repræsentationsenheden skal være en institution, som kan støtte den videnskabelige/tekniske drift af CERIC-ERIC, herunder give adgang til én facilitet (partnerfacilitet), som den ejer, og som har den videnskabelige og tekniske kapacitet til at bidrage til den fælles strategiske målsætning, formål og adgangskapacitet som fastsat i artikel 5 og 6.

3. Hvert medlem skal informere deltagerforsamlingen om enhver ændring af sin repræsentationsenhed, de specifikke rettigheder og pligter, der er delegeret til den, udnævnelsens ophør eller andre eventuelle relevante ændringer. Deltagerforsamlingen skal vedtage interne bestemmelser om aktiviteternes præcise afgrænsning og repræsentationsenhedernes rolle, især for så vidt angår procedurerne for tilvejebringelse af naturaliebidrag.

4. Hvert medlem eller hver repræsentationsenhed skal foreslå en facilitet til godkendelse af deltagerforsamlingen som partnerfacilitet. Partnerfaciliteten hos repræsentationsenheden skal være klart defineret for i tilstrækkelig grad at overholde de forpligtelser, der udspringer af deltagelsen i CERIC-ERIC's videnskabelige og tekniske aktiviteter.

5. Partnerfaciliteten skal evalueres i henhold til proceduren i artikel 12, stk. 3, litra h), og skal være det nationale referencepunkt, der skal stimulere og støtte adgangen til og opsøgningen af forskere og teknikere samt deres internationale uddannelse og benchmarking.

Artikel 3

Tiltrædelse af nye medlemmer

1. CERIC-ERIC skal være åben for tilgang af nye medlemmer, som råder over en fremragende analysefacilitet eller prøveforberedelseskapacitet ifølge artikel 5, stk. 1 og 2, som kan bruges til at udvikle og/eller gøre passende teknisk og videnskabelig ekspertise og ressourcemæssig kapacitet tilgængelig, og skal anvende politikken om åben adgang.

2. Nye medlemmers tiltrædelse skal godkendes af deltagerforsamlingen.

3. Deltagerforsamlingen skal definere kriterier og evalueringsprocedurer for godkendelse af en partnerfacilitet hos et nyt medlem.

Artikel 4

Observatører

1. Medlemsstaterne i Den Europæiske Union, tredjelande og mellemstatslige organisationer kan få observatørstatus i CERIC-ERIC gennem særlige ordninger, som skal godkendes af deltagerforsamlingen i henhold til artikel 12, stk. 3, litra a).

2. Observatørerne skal være:

a) lande eller mellemstatslige organisationer, især når de agter at ansøge om fuldt medlemskab og stadig er ved at udvikle passende partnerfaciliteter

b) lande eller mellemstatslige organisationer, som deltager i fælles projekter med specifikt anvendelsesområde og tidsperspektiv.

3. Hver observatør kan udpege en repræsentant til at deltage i deltagerforsamlingen uden stemmeret.

Artikel 5

Mål, opgaver og aktiviteter

1. Målet for CERIC-ERIC skal være at bidrage til europæisk forskning og teknologisk udvikling og demonstrationsprogrammer og -projekter af høj standard og dermed repræsentere en merværdi for udviklingen af det europæiske forskningsrum (EFR) og for dets innovationspotentiale og samtidig stimulere den gavnlige virkning af videnskabelig, industriel og økonomisk udvikling.

2. CERIC-ERIC skal fremme integrationen af partnerfaciliteternes kapacitet til at forberede nationale tværfaglige analyser, synteser og stikprøver, idet de primært arbejder i det centraleuropæiske område, i en unik distribueret forskningsinfrastruktur på EU-plan, som er åben for forskere på verdensplan. CERIC-ERIC skal gennem et internationalt adgangs- og peer review-system tilvejebringe gratis åben adgang baseret på merit og tilgængelige ressourcer og optimal udnyttelse af ressourcer og tilgængelig knowhow efter forslag fra medlemmerne.

3. CERIC-ERIC kan udøve begrænsede økonomiske aktiviteter, forudsat at disse er nært knyttet til dets hovedopgaver og ikke bringer disse i fare.

4. For at opfylde sine målsætninger skal CERIC-ERIC især:

a) udnytte det centraleuropæiske områdes fulde videnskabelige potentiale af synkrotront lys og andre mikroskopiske undersøgelsesmetoder til analyse- og modificeringsteknikker, især forberedelse og karakterisering af materialer, strukturelle undersøgelser og billeddannelse inden for biovidenskab, nanovidenskab og nanoteknologi, kulturarv, miljø og materialevidenskab. Dette skal opnås gennem et tæt samarbejde med brugersamfundene, udvikling og tilrådighedsstillelse af et sæt supplerende ressourcer og instrumenter, effektiv service og optimale betingelser for brugerne samt opsøgende aktiviteter målrettet mod nye potentielle brugere

b) tilbyde gratis åben adgang til brugere, der er udvalgt ved internationalt peer review på grundlag af kvalitet. Denne tilgang skal gennemføres for at understøtte de deltagende medlemmers kapacitet til at forbedre værdien, kvaliteten og effektiviteten af deres forskersamfund i en tilgang baseret på internationalt samarbejde/international konkurrence

c) gøre optimal brug af ressourcer og viden ved at koordinere forskning og udvikling i relevante teknologier, ved at fremme og koordinere fælles uddannelse af videnskabeligt og teknisk personale og unge forskere og ved at samarbejde med omkringliggende samfund og erhvervsliv

d) udvikle en fælles strategi og politik for beskyttelse og udnyttelse af intellektuelle ejendomsrettigheder og knowhow og dermed fremme støtten til industriel udvikling og brugere

e) sikre en effektiv intern og ekstern kommunikation gennem koordinering af fremme, opsøgning og markedsføring af aktiviteterne

f) ansøge om finansiering.

Artikel 6

Ressourcer

1. De ressourcer, som skal stilles til rådighed for CERIC-ERIC, består i:

a) naturaliebidrag fra medlemmerne eller repræsentationsenhederne til CERIC-ERIC's ordinære aktiviteter. Hvis deltagerforsamlingen vedtager det, kan der også ydes finansielle bidrag fra medlemmer eller repræsentationsenheder, når betingelser og grænser i henhold til artikel 12 er overholdt

b) naturaliebidrag og/eller finansielle bidrag fra medlemmer, observatører og/eller andre offentlige eller private enheder til CERIC-ERIC's særlige projekter. Deltagerforsamlingen skal godkende specifikke projekter med tilhørende forpligtelser i henhold til artikel 9. Der skal gælde specifikke regnskabsmæssige bestemmelser om naturaliebidrag

c) finansielle tilskud, støtte, bidrag fra forsknings- og udviklingsaktiviteter. Deltagerforsamlingen skal vedtage regler og procedurer for anvendelse af indtægterne fra eksterne kontrakter og bidrag, som er godkendt af deltagerforsamlingen i overensstemmelse med artikel 12, stk. 3, litra l), især fra EU-finansierede aktiviteter

d) indtægter fra begrænsede økonomiske aktiviteter. CERIC-ERIC kan udføre begrænsede økonomiske aktiviteter såsom fælles udvikling af kommercielle tjenester. Disse tjenester skal være selvfinansierende og dække startinvesteringen i det omfang og af den varighed, tjenesterne har. Der skal føres separate regnskaber for indtægterne

e) andre indtægter og finansielle ressourcer. Til udvikling af specifikke aktiviteter eller projekter, der falder ind under artikel 5, kan CERIC-ERIC optage lån på betingelse af deltagerforsamlingens godkendelse med kvalificeret flertal blandt medlemmerne som fastsat i artikel 12

f) gaver og tilskud fra f.eks. velgørenhed, lotterier og almennyttig virksomhed. På betingelse af deltagerforsamlingens godkendelse skal CERIC-ERIC have ret til at modtage tilskud, særlige bidrag, gaver, donationer og andre betalinger fra enhver fysisk og juridisk person, f.eks. velgørenhed eller lotterimidler, til opgaver og aktiviteter, der er fastlagt i vedtægterne.

2. De ressourcer, der stilles til rådighed for CERIC-ERIC, skal kun bruges til at udføre de opgaver og aktiviteter, der er fastlagt i artikel 5.

3. CERIC-ERIC's kapacitet skal bygge på naturaliebidrag fra medlemmer eller repræsentationsenheder med henblik på at opfylde de fælles målsætninger. Disse bidrag, herunder deling af og åbning for adgang til faciliteter, specialiseret teknisk kapacitet samt uddannelse, skal evalueres og regnskabsføres, for at de kan få tillagt deres værdi som naturaliebidrag til CERIC-ERIC.

4. Desuden kan instrumentelle ressourcer og andre ressourcer ydet som naturaliebidrag omfatte adgangstid til instrumenter, udstationeret personale og enhver anden type ressourcer, som medlemmer eller repræsentationsenheder har aftalt. Deltagerforsamlingen skal oprette et fælles regnskabssystem og fastlægge fælles regler for modtagelsen af naturaliebidrag samt værdiansættelsen, omkostningsevalueringen og kreditvurderingen heraf. Værdien af disse naturaliebidrag skal indgå i de årlige budgetter og regnskaber.

Artikel 7

Regnskabsår, årsregnskaber og budgetprincipper

1. Regnskabsåret løber fra den 1. januar til den 31. december. Årsregnskaberne skal indeholde den aftalte værdi af de modtagne naturaliebidrag og andre indtægter som bestemt i artikel 6.

2. Årsregnskaberne og de årlige budgetter skal godkendes af deltagerforsamlingen. Årsregnskaberne skal godkendes inden fire måneder eller i usædvanlige tilfælde seks måneder fra afslutningen af regnskabsåret. Årsregnskaberne ledsages af en beretning om den budgetmæssige og finansielle forvaltning i regnskabsåret.

3. CERIC-ERIC er underlagt gældende love og forskrifter om opstilling, fremlæggelse, revision og offentliggørelse af regnskaber.

4. CERIC-ERIC skal føre regnskab med naturaliebidrag og finansielle bidrag og udgifter og skal sikre en forsvarlig økonomisk forvaltning med sigte på et budget i balance.

5. Fritagelser for moms, punktafgifter og andre afgifter meddelt på grundlag af artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF (1) i overensstemmelse med henholdsvis artikel 50 og 51 i Rådets gennemførelsesforordning (EU) nr. 282/2011 (2) og artikel 12 i Rådets direktiv 2008/118/EF (3) skal kun finde anvendelse på indkøb foretaget af CERIC-ERIC og på indkøb foretaget af hvert medlem i direkte forbindelse med og til CERIC-ERIC's officielle og eksklusive brug, forudsat at sådanne indkøb alene foretages med henblik på ikke-økonomiske aktiviteter i CERIC-ERIC i overensstemmelse med dettes aktiviteter. Momsfritagelser skal være begrænset til indkøb på over 300 EUR.

6. CERIC-ERIC skal registrere udgifter og indtægter i forbindelse med sine økonomiske aktiviteter særskilt og fakturere sådanne aktiviteter til markedsprisen eller, hvis markedsprisen ikke kan fastslås, til en pris, der dækker alle omkostninger plus en rimelig margen. Disse aktiviteter skal ikke være omfattet af momsfritagelse.

Artikel 8

Politik for brugeradgang

1. CERIC-ERIC skal tilbyde eksterne brugere gratis åben adgang til videnskabelige anlæg, der er til rådighed på partnerfaciliteterne, gennem et fælles indgangssted og en udvælgelse baseret på et internationalt peer review-system, der udelukkende sker ved hjælp af kriterier for videnskabelig kvalitet i de foreslåede forsøg, og dermed udvikle en »åben EFR-drift« for at tiltrække de bedste internationale brugere. Til det formål skal CERIC-ERIC træffe enhver mulig foranstaltning til at sikre »gratis åben adgang« til de videnskabelige anlæg.

2. Brugere, der har brug for og får adgang til tekniske og/eller videnskabelige tjenester til eget brug og/eller i forbindelse med uddannelse, kan også accepteres, hvis det ikke er i strid med politikken for åben brugeradgang, og skal betale for tjenesteydelserne i forhold til omkostningerne herved.

3. Deltagerforsamlingen skal fastlægge strategier og procedurer for brugeradgangspolitikken vedrørende forskning i konsortiets såvel som privat regi.

Artikel 9

Ansvar

1. CERIC-ERIC hæfter for sin gæld.

2. Medlemmernes eller deres repræsentationsenheders finansielle ansvar for CERIC-ERIC's gæld er begrænset til deres respektive årlige bidrag til CERIC-ERIC.

3. CERIC-ERIC tegner de relevante forsikringer til dækning af risiciene i forbindelse med etablering og drift af CERIC-ERIC-infrastrukturen.

4. Ansvar knyttet til specifikke projekter, der udføres i CERIC-ERIC på vegne af et eller flere medlemmer og/eller observatører, skal fastlægges af deltagerforsamlingen. Deltagerforsamlingen skal definere ansvar i andre forbindelser, f.eks. anvendelsen af naturaliebidrag, herunder fra observatører og eksterne enheder, der yder finansiering.

KAPITEL II

FORVALTNING

Artikel 10

CERIC-ERIC's organer

CERIC-ERIC's ledelsesorganer er deltagerforsamlingen, den administrerende direktør, bestyrelsen for partnerfaciliteterne og det internationale videnskabelige og tekniske rådgivende udvalg (ISTAC).

Artikel 11

Deltagerforsamlingen

1. Hvert medlem skal være repræsenteret af 1-2 delegerede i deltagerforsamlingen. De delegerede udpeges af medlemmet for en treårig periode. De delegeredes udnævnelse kan forlænges tre måneder før periodens udløb. Hvert medlem skal straks skriftligt informere formanden for deltagerforsamlingen om enhver udnævnelse, opsigelse eller fratrædelse af sine delegerede. Hvis et medlems ene eller begge delegerede er ude af stand til at deltage i et møde og skal erstattes af en anden bemyndiget person, skal det pågældende medlem forud for mødet sende en skriftlig meddelelse i overensstemmelse med deltagerforsamlingens forretningsorden til formanden for deltagerforsamlingen.

2. De delegerede kan ledsages af rådgivere og eksperter i overensstemmelse med deltagerforsamlingens forretningsorden.

3. Hvert medlem har én udelelig stemme og er repræsenteret, når mindst én delegeret er fysisk til stede eller deltager i en telekonference i overensstemmelse med deltagerforsamlingens forretningsorden.

4. Formanden for ISTAC som omhandlet i artikel 15 skal deltage i deltagerforsamlingens møder i egenskab af rådgiver.

5. Deltagerforsamlingen er gyldigt samlet, hvis to tredjedele af medlemmerne er repræsenteret på mødet. Hvis denne betingelse ikke er opfyldt, skal der indkaldes til et nyt møde i deltagerforsamlingen med samme dagsorden så hurtigt som muligt i overensstemmelse med deltagerforsamlingens forretningsorden. Undtagen i sager nævnt i artikel 12, stk. 2 og 3, skal deltagerforsamlingen anses for beslutningsdygtig på sit nye møde, hvis mindst halvdelen af medlemmerne er repræsenteret.

6. Formanden for deltagerforsamlingen skal vælges for tre år blandt de delegerede af et kvalificeret flertal som fastlagt i artikel 12. Der kan udpeges en næstformand med samme flertal på forslag fra formanden. Næstformanden udnævnes også for tre år. Hvis formand og næstformand er fraværende, skal deltagerforsamlingen ledes af den af de delegerede, der har siddet længst i forsamlingen.

7. Deltagerforsamlingens beslutninger skal træffes i overensstemmelse med artikel 12.

8. Deltagerforsamlingen mødes mindst én gang om året. Deltagerforsamlingen skal også mødes på anmodning fra mindst tre medlemmer eller den administrerende direktør, hvis det er nødvendigt i CERIC-ERIC's interesse.

9. Deltagerforsamlingen skal selv udarbejde sin forretningsorden i overensstemmelse med vedtægterne.

10. Omkostningen ved deltagelsen i deltagerforsamlingen bæres af medlemmerne eller deres repræsentationsenhed.

11. De lokale arrangementsmæssige omkostninger ved møder i deltagerforsamlingen anses for naturaliebidrag ydet af det medlem, der er vært for mødet.

Artikel 12

Deltagerforsamlingens beføjelser og stemmeflertal

1. Deltagerforsamlingen er CERIC-ERIC's højeste myndighed og skal træffe beslutning om CERIC-ERIC's politik for videnskabelige, tekniske og forvaltningsmæssige anliggender. Deltagerforsamlingen skal give den administrerende direktør passende anvisninger.

2. Deltagerforsamlingen træffer beslutning ved enighed om eventuelle forslag til ændring af vedtægterne i overensstemmelse med proceduren herfor ifølge forordningen.

3. Følgende anliggender kræver deltagerforsamlingens godkendelse med et kvalificeret flertal på to tredjedele af de medlemmer, der har stemmeret:

a) tiltrædelse af nye medlemmer og observatørernes status

b) forslag fra medlemmer om kontante bidrag, der er omfattet af grænser og betingelser, som angives af hvert medlem

c) CERIC-ERIC's organisatoriske og funktionelle struktur

d) deltagerforsamlingens forretningsorden

e) finansielle regler og andre regler og procedurer for gennemførelse af vedtægternes bestemmelser

f) udnævnelse af formand og medlemmer af det internationale videnskabelige og tekniske rådgivende udvalg

g) optagelse af lån

h) godkendelse eller afvisning af en specifik facilitet, opgivet af et medlem som en partnerfacilitet, på baggrund af en evaluering foretaget af ISTAC eller et til lejligheden nedsat internationalt evalueringsudvalg

i) udnævnelse eller opsigelse, fratrædelse eller ophør af udnævnelsen af den administrerende direktør og dennes beføjelser

j) opsigelse af et medlem af CERIC-ERIC, hvis medlemmet ikke opfylder sine forpligtelser

k) afvikling af CERIC-ERIC og afregning af aktiver

l) godkendelse af eksterne kontrakter og bidrag.

4. Følgende anliggender kræver deltagerforsamlingens godkendelse med et kvalificeret flertal på to tredjedele af de medlemmer, der er til stede og har stemmeret:

a) valg af formand og næstformand for deltagerforsamlingen

b) vedtagelse af det videnskabelige og tekniske program for CERIC-ERIC

c) vedtagelse af det årlige program og budget for de ordinære aktiviteter i CERIC-ERIC

d) vedtagelse af specifikke projekter og tilhørende budgetter

e) aftale om bogført værdi af naturaliebidrag

f) vedtagelse af den årlige aktivitetsrapport

g) afslutning af årsregnskaber

h) nedsættelse af rådgivende udvalg eller andre organer.

5. Medmindre andet er bestemt i vedtægterne, skal alle andre beslutninger, der træffes af deltagerforsamlingen, vedtages med et flertal af de tilstedeværende medlemmers afgivne stemmer.

6. Hvert medlem skal have én stemme i deltagerforsamlingen på den betingelse, at medlemsstater i Den Europæiske Union eller associerede lande til hver en tid til sammen råder over flertallet af stemmerettighederne. Manglende stemmeafgivelse medregnes ikke i beregningen af stemmeflertal. I tilfælde af stemmelighed har deltagerforsamlingens formand den afgørende stemme.

7. Deltagerforsamlingen skal også tillægges sådanne andre beføjelser og udføre sådanne andre funktioner, som måtte være nødvendige for at opfylde målsætningerne for CERIC-ERIC.

Artikel 13

Administrerende direktør

1. Den administrerende direktør udnævnes af deltagerforsamlingen.

2. Den administrerende direktør er CERIC-ERIC's forvaltningsorgan og retlige repræsentant. Den administrerende direktør er ansvarlig for den daglige ledelse af CERIC-ERIC og skal deltage i deltagerforsamlingens møder i egenskab af rådgiver.

3. Den administrerende direktør forelægger følgende for deltagerforsamlingen:

a) årsberetningen om CERIC-ERIC's aktiviteter

b) i samråd med ISTAC og/eller ethvert andet rådgivende organ forslag til det årlige videnskabelige og tekniske program for CERIC-ERIC sammen med en beskrivelse af naturaliebidragene, som hvert medlem vil yde

c) forslag til budget for CERIC-ERIC for det kommende regnskabsår i overensstemmelse med de finansielle regler, herunder bogføring af naturaliebidrag til de ordinære aktiviteter og de specifikke projekter

d) regnskabet for det foregående regnskabsår

e) ethvert andet anliggende, der skal drøftes og godkendes af deltagerforsamlingen.

Artikel 14

Bestyrelsen for partnerfaciliteterne

1. Bestyrelsen for partnerfaciliteterne skal bestå af direktørerne for partnerfaciliteterne, som er udnævnt af medlemmerne eller repræsentationsenhederne.

2. Bestyrelsen for partnerfaciliteterne vælger sin formand blandt medlemmerne.

3. Bestyrelsen for partnerfaciliteterne skal tilse samordningen af gennemførelsen af de strategier, som deltagerforsamlingen har vedtaget. Den skal opretholde sammenhængen og konsistensen i hele CERIC-ERIC og samarbejdet mellem medlemmerne.

4. Bestyrelsen for partnerfaciliteterne skal høres af den administrerende direktør om alle forslag, der skal fremsættes for deltagerforsamlingen vedrørende:

a) det årlige videnskabelige og tekniske program for CERIC-ERIC sammen med de naturaliebidrag, som hvert medlem vil yde

b) budget for CERIC-ERIC for det kommende regnskabsår i overensstemmelse med de finansielle regler, herunder bogføring af naturaliebidrag til de ordinære aktiviteter og de specifikke projekter.

5. De nærmere bestemmelser om bestyrelsens virke skal fastlægges i den forretningsorden, som deltagerforsamlingen skal vedtage.

Artikel 15

Internationalt videnskabeligt og teknisk rådgivende udvalg (ISTAC)

1. Deltagerforsamlingen udpeger i overensstemmelse med artikel 12 medlemmerne af ISTAC. Disse skal være fremragende personligheder på områder, der er relevante for CERIC-ERIC, og antallet af dem defineres af deltagerforsamlingen.

2. Medmindre der indtræder usædvanlige omstændigheder, skal ISTAC blandt sine medlemmer foreslå en formand, som derefter udnævnes af deltagerforsamlingen.

3. ISTAC skal yde uafhængig rådgivning til deltagerforsamlingen og den administrerende direktør om alle strategiske emner såvel som de videnskabelige og tekniske aktiviteter, der udføres af CERIC-ERIC.

4. ISTAC skal navnlig behandle forslag til nye partnerfaciliteter og driften af de eksisterende samt rådgive deltagerforsamlingen om godkendelse og fortsættelse.

5. ISTAC's driftsomkostninger bæres ligeligt af medlemmerne eller dækkes af CERIC-ERIC's budget.

Artikel 16

Uafhængigt revisionsekspertudvalg

1. Der skal nedsættes et uafhængigt revisionsekspertudvalg af deltagerforsamlingen til at attestere, at indkøb foretaget til brug som naturaliebidrag, som af deltagerforsamlingen er indarbejdet i det årlige budget for CERIC-ERIC, opfylder kravene i artikel 7, stk. 5.

2. Medlemmerne af det uafhængige revisionsekspertudvalg skal udpeges af deltagerforsamlingen for tre år ad gangen uden mulighed for forlængelse.

3. Det uafhængige revisionsekspertudvalg skal bistås af tekniske eksperter og aflægge rapport på hvert møde i deltagerforsamlingen.

Artikel 17

Revision og konsekvensanalyse

1. CERIC-ERIC's regnskaber og overordnede budgetter og værdier af naturaliebidrag til dets aktiviteter skal attesteres af uafhængige revisorer, som udpeges af deltagerforsamlingen. Revisionsomkostningerne skal afholdes af CERIC-ERIC.

2. CERIC-ERIC skal foretage den periodiske evaluering af kvaliteten af sine videnskabelige aktiviteter og vurderingen af sin virkning for det europæiske forskningsrum, regionerne, der er værter for partnerfaciliteterne, og på internationalt plan. Heri skal der tages hensyn til både CERIC-ERIC's resultater som et konsortium og de enkelte partnerfaciliteters resultater.

Artikel 18

Politik for menneskelige ressourcer

1. CERIC-ERIC skal sikre ligebehandling og lige muligheder for sit personale og støtte mobilitet mellem partnerne og generelt inden og uden for det centraleuropæiske område. CERIC-ERIC skal bestræbe sig på at tiltrække unge medarbejdere i form af studerende, forskere og teknikere til uddannelse i et internationalt åbent miljø.

2. Generelt skal det personale, som kræves for at udføre CERIC-ERIC's aktiviteter, udstationeres i CERIC-ERIC af medlemmerne eller repræsentationsenhederne, observatørerne eller andre institutioner, der deltager i samarbejdet.

3. Omkostningerne til udstationeret personale skal bæres af det medlem eller den repræsentationsenhed, der udstationerer, og undtagen i særlige tilfælde bogføres som en del af naturaliebidraget. Udstationeringer i forbindelse med specifikke projekter eller i uddannelsesøjemed kan også bogføres i overensstemmelse med de nærmere bestemmelser om det specifikke projekt.

4. De politiske og interne regler om ansættelse af personale i CERIC-ERIC skal fastlægges af deltagerforsamlingen og baseres på tidsbestemte kontrakter.

Artikel 19

Politik for intellektuelle ejendomsrettigheder, fortrolighed og data

1. Udtrykket »intellektuel ejendomsret« forstås som defineret i artikel 2 i konventionen om oprettelse af Verdensorganisationen for Intellektuel Ejendomsret, underskrevet i Stockholm den 14. juli 1967.

2. Udveksling og integration af intellektuelle ejendomsrettigheder mellem medlemmer eller repræsentationsenheder skal være omfattet af interne regler, som er vedtaget af deltagerforsamlingen med sigte på at forbedre merværdien af de intellektuelle ejendomsrettigheder og virkningen heraf for EU's og de regionale økonomier. De interne regler skal også omfatte vilkår for fortrolighed omkring de udvekslede data.

3. Intellektuelle ejendomsrettigheder, der er skabt som et resultat af aktiviteter finansieret af CERIC-ERIC, skal være CERIC-ERIC's ejendom.

4. CERIC-ERIC skal overholde gældende lovgivning om databeskyttelse og privatlivets fred.

Artikel 20

Teknologioverførsel og forholdet til erhvervslivet

CERIC-ERIC skal som distribueret facilitet fungere som knudepunkt for Europas erhvervsliv ved at:

a) tilvejebringe opsøgende FoU og samarbejde herom med erhvervslivet, f.eks. fælles udvikling og prækvalifikation gennem prototyping

b) øge de enkelte medlemmers eller repræsentationsenheders økonomiske virkning ved at opbygge synergier og fællestræk i viden- og teknologioverførslen

c) understrege erhvervslivets inddragelse og muligheder

d) stimulere og støtte virksomheder, der er afledt af forskningen.

Artikel 21

Indkøbspolitik

CERIC-ERIC's indkøbspolitik skal bygge på principperne om gennemsigtighed, ikke-diskrimination og konkurrence, idet der tages hensyn til behovet for at sikre, at buddene opfylder de bedste tekniske, finansielle og leveringsmæssige krav, og samtidig give erhvervslivet forudgående meddelelse om de krævede specifikationer til fremstillingen af avancerede komponenter og systemer.

Artikel 22

Kommunikation og formidling

1. CERIC-ERIC's opgaver og aktiviteter sigter mod at styrke europæisk forskning, og dets kommunikations- og formidlingsaktiviteter skal understøtte denne strategiske tilgang.

2. CERIC-ERIC skal fremme formidling af videnskabelige publikationer og videnskabelig-teknisk viden, der er resultatet af dets aktiviteter, til det videnskabelige samfund, erhvervslivet og offentligheden.

3. CERIC-ERIC skal i relevant omfang interagere med relevante politikere for at fremme sine målsætninger.

KAPITEL III

AFSLUTTENDE BESTEMMELSER

Artikel 23

Arbejdssprog

CERIC-ERIC's arbejdssprog skal være engelsk.

Artikel 24

Varighed og udtræden

1. CERIC-ERIC oprettes for en periode på ti år, som automatisk forlænges i ti år ad gangen.

2. Medlemmerne kan træde ud af CERIC-ERIC efter de første fem år med et års skriftligt varsel. En udtræden træder i kraft ved udgangen af det regnskabsår, hvori udtrædelsen er meddelt, eller på en senere dato, alt efter om medlemmet foreslår det.

3. Et medlem, der træder ud, skal forblive bundet af enhver uafsluttet forpligtelse og virksomhed over for CERIC-ERIC og tredjeparter på tidspunktet for sin udtrædens ikrafttrædelse og for enhver skadeserstatning, der måtte påhvile CERIC-ERIC på grund af beslutninger truffet eller handlinger foretaget før medlemmets udtræden.

Artikel 25

Manglende opfyldelse af forpligtelser

Hvis et medlem ikke opfylder sine forpligtelser i henhold til vedtægterne, skal det opsiges som medlem af CERIC-ERIC efter deltagerforsamlingens afgørelse, som træffes ved kvalificeret flertal på to tredjedele af de stemmeberettigede medlemmer. Det omhandlede medlem skal ikke have stemmeret i afstemningen om opsigelsen.

Artikel 26

Betingelser for afvikling

CERIC-ERIC skal afvikles i følgende tilfælde:

a) hvis et eller flere medlemmer træder ud, og forordningens krav dermed ikke længere kan opfyldes

b) hvis det er umuligt at opfylde CERIC-ERIC's målsætninger

c) hvis alle medlemmer enes om det.

Artikel 27

Afvikling og afregning af aktiver

1. I tilfælde af afvikling af CERIC-ERIC skal dette forblive bundet af enhver uafsluttet forpligtelse og virksomhed over for tredjeparter.

2. Afviklingen af CERIC-ERIC som resultat af en af betingelserne for afvikling ifølge artikel 26 kræver deltagerforsamlingens beslutning truffet med to tredjedeles flertal blandt alle stemmeberettigede medlemmer og anmeldelse til Europa-Kommissionen i henhold til artikel 16 i forordningen. I denne beslutning skal som minimum angives:

a) antal likvidatorer og regler for, hvordan likvidatorforsamlingen skal fungere, hvis der er flere likvidatorer

b) udnævnelse af likvidatorer og angivelse af de likvidatorer, som skal være retlige repræsentanter for afviklingen af CERIC-ERIC

c) kriterier for afviklingen, herunder eventuel overførsel af aktiviteter til en anden juridisk enhed, og likvidatorernes beføjelser.

Artikel 28

Ændringer af vedtægterne

Forslag til vedtægtsændringer skal vedtages enstemmigt af deltagerforsamlingen og forelægges Kommissionen i overensstemmelse med artikel 11 i forordningen.

Artikel 29

Konsoliderede vedtægter

Disse vedtægter holdes ajour og offentliggøres på CERIC-ERIC's websted og på dets vedtægtsmæssige hjemsted. Alle vedtægtsændringer angives tydeligt med en note, der forklarer, om ændringen vedrører et væsentligt eller ikke-væsentligt element i vedtægterne, jf. artikel 11 i forordningen og den procedure, der er benyttet i forbindelse med dens vedtagelse.

(1) Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).

(2) Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).

(3) Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (EUT L 9 af 14.1.2009, s. 12).